[{"text_idx": "#000001", "text": "Peruo: la urg\u0302a stato vastig\u0302as al la c\u0302efurbo Limo kaj aliaj regionoj"}, {"text_idx": "#000002", "text": "42 personoj mortis dum la lastaj semajnoj da protestado. La manifestaciantoj plu postulas demision de la prezidentino Dina Boluarte, malfondon de la Kongreso kaj tujan baloton. De post dimanc\u0302o, reage al tiuj manifestacioj, kiuj okazas de la 4a de januaro, la urg\u0302a stato aplikig\u0302as en pluraj regionoj de la lando."}, {"text_idx": "#000003", "text": "La registaro tiel vastigis al kelkaj regionoj la nacian urg\u0302an staton, kiu estis jam starigita de antau\u0306 pli ol monato."}, {"text_idx": "#000004", "text": "Estas nun koncernataj, por dau\u0306ro de 30 tagoj, la c\u0302efurbo Limo kaj la haveno Cajao, tri provincoj kaj la departementoj Kusko kaj Punjo sude de Peruo."}, {"text_idx": "#000005", "text": "De preskau\u0306 du semajnoj, ja c\u0302i tie la manifestacioj estas la plej intensaj. Cirkau\u0306 cent vojoj plu estas blokitaj."}, {"text_idx": "#000006", "text": "La urg\u0302a stato ebligas al la S\u0302tato sendi la armeon por demeti la barilojn. La arang\u0302o ankau\u0306 ebligas limigi, lau\u0306bezone, la movig\u0302on de la log\u0302antoj, la liberecon pri kunsido. En Punjo, sud-oriente, la log\u0302antoj ricevis kiel instrukciojn restadi hejme inter la 20a horo kaj la 4a horo matene, krom escepto."}, {"text_idx": "#000007", "text": "Malgrau\u0306 tio, c\u0302i-lunde, miloj da manifestaciantoj konverg\u0302is al Limo por amase protesti. Almenau\u0306 tri mil personoj de Andahuaylas (sud-oriente), unu el la epicentroj de la manifestacioj de decembro, preparig\u0302is dimanc\u0302on posttagmeze atingi per au\u0306toj kaj kamionoj la peruan c\u0302efurbon, raportas la radio RPP."}, {"text_idx": "#000008", "text": "Lau\u0306 j\u0302usaj opinisondoj, 71% el la Peruanoj malaprobas la politikon de la prezidentino Dina Boluarte. 88% kontrau\u0306as en la Kongreso."}, {"text_idx": "#000009", "text": "Duono el la log\u0302antaro aprobas la manifestaciojn. Malpli ol en decembro."}, {"text_idx": "#000010", "text": "Sabaton, Dina Boluarte ripetis, ke s\u0302i ne rezignos. S\u0302i kvalifikas la manifestaciantojn \u00ab grupetoj da perfortaj agitantoj \u00bb, kaj s\u0302ajne ignoras la sociajn postulojn de la protestoj."}, {"text_idx": "#000011", "text": "Peruo: novaj kontrau\u0306registaraj manifestacioj okazigas almenau\u0306 17 mortintojn"}, {"text_idx": "#000012", "text": "Ribeloj en Peruo : urg\u0302a stato estas dekretita, turistoj estas blokitaj en Mac\u0302upikc\u0302uo"}, {"text_idx": "#000013", "text": "En Peruo, 18 personoj mortis en manifestacioj, post la eksigo de la prezidento Pedro Castillo. Konsekvence de la urg\u0302a stato dekretita en la lando, centoj da turistoj estas blokitaj en la areo de la fama Mac\u0302upikc\u0302uo."}, {"text_idx": "#000014", "text": "Centoj da peruanoj kolektig\u0302is por subteni sian prezidenton Pedro Castillo antau\u0306 lia detenloko de Limo, c\u0302efurbo de la lando."}, {"text_idx": "#000015", "text": "La manifestacioj estas severe subpremitaj, 18 personoj jam mortis."}, {"text_idx": "#000016", "text": "La politika krizo komencig\u0302is la 7an de decembro, kiam Pedro Castillo, prezidento de la radikala maldekstro, anoncis malfondon de la Parlamento dum parolado."}, {"text_idx": "#000017", "text": "La dekstra opozicio denuncis puc\u0302on, kaj Pedro Castillo estis eksigita, arestita kaj enkarcerigita pro morala senkapableco."}, {"text_idx": "#000018", "text": "La urg\u0302a stato estas dekretita en la tuta lando"}, {"text_idx": "#000019", "text": "De tiam, la manifestaciantoj postulas lian liberigon kaj malfondon de la Parlamento. La urg\u0302a stato estas dekretita en la tuta lando."}, {"text_idx": "#000020", "text": "La 7 000 eksterlandaj vojag\u0302antoj, kiuj vizitas Peruon frontas gravajn malfacilaj\u0302ojn por movig\u0302i, precipe en la turisma regiono de Mac\u0302upikc\u0302uo."}, {"text_idx": "#000021", "text": "\u00ab C\u0302iuj magazenoj estas fermitaj, la vojoj estas blokitaj, la busoj ne funkcias \u00bb, mencias unu el du francinoj blokitaj en Kusko."}, {"text_idx": "#000022", "text": "Peruo: Alberto Fujimori aperas antau\u0306 la jug\u0302istoj pro la truditaj steriligadoj de miloj da virinoj"}, {"text_idx": "#000023", "text": "Peruo: indig\u0302enoj fronte al usonaj bankoj por alarmi pri la nafto-ekspluatado"}, {"text_idx": "#000024", "text": "C\u0302inio: protestoj eksplodas en S\u0302anhajo kontrau\u0306 la kovim-trudizolig\u0302oj, kelkaj manifestaciantoj postulas demision de S\u0302ji G\u0302jinping"}, {"text_idx": "#000025", "text": "Video larg\u0302e disvastigita en Interreto montras protestantojn, kiuj vigle kritikas la C\u0302inan Komunistan Partion, malofta demonstrado de opozicio kontrau\u0306 la prezidento kaj la reg\u0302imo."}, {"text_idx": "#000026", "text": "C\u0302u la reganta potenco maltrankvilig\u0302u ? Protestoj kontrau\u0306 la trudizolig\u0302oj abrupte okazis dimanc\u0302on 27an de novembro, frumatene en S\u0302anhajo, raportis okulaj atestantoj. La kolero kreskas en C\u0302inio kontrau\u0306 la drakona politiko \u00ab nul-kovim \u00bb praktikata de la registaro de antau\u0306 preskau\u0306 tri jaroj."}, {"text_idx": "#000027", "text": "Video larg\u0302e disvastigita en Interreto, kiun la franca novaj\u0302agentejo AFP geolokalizis en la strato Wulumuqi en la urbocentro de S\u0302anhajo, montras kelkajn protestantojn kriantajn \u00ab S\u0302ji G\u0302jinping, demision ! \u00bb kaj vigle kritikantajn la C\u0302inan Komunistan Partion. Temas pri malofta opozicia demonstro kontrau\u0306 la prezidento kaj la reg\u0302imo en la ekonomia c\u0302efurbo de la lando."}, {"text_idx": "#000030", "text": "Esprimo cenzurita en la platformo Weibo"}, {"text_idx": "#000031", "text": "Alia video transmetita al AFP fare de okulaj atestantoj montras homojn kolektig\u0302antajn centre de S\u0302anhajo por omag\u0302i la 10 personojn mortigitajn en incendio de Urumc\u0302io en S\u0302jing\u0302jiango."}, {"text_idx": "#000032", "text": "Multaj publikigaj\u0302oj cirkulantaj en la sociaj retoj en C\u0302ino akuzas la kontrau\u0306-kovim arang\u0302ojn, ke ili pligravigis la dramon malrapidigante la alvenon de la sukurservoj. Lau\u0306 aliaj publikigaj\u0302oj en la sociaj retoj, vesperkunvenoj memore al la viktimoj de Urumc\u0302io okazis en pluraj universitatoj de la lando."}, {"text_idx": "#000033", "text": "La au\u0306toritatoj tuj limigis la retajn diskutojn pri la manifestacio. La esprimo \u00ab vojo de Urumc\u0302io \u00bb estis cenzurita en la platformo Weibo, preskau\u0306 simila al Tvitero, tuj post la disvastigo de la bildoj pri la kolektig\u0302oj."}, {"text_idx": "#000034", "text": "Kronviruso: la unua kuracisto, kiu lanc\u0302is alarmon en C\u0302inio estis rehonorigita postmorte"}, {"text_idx": "#000035", "text": "Irano: La kinisto Asghar Farhadi salutas la \u00ab kurag\u0302on \u00bb de la manifestaciantoj"}, {"text_idx": "#000036", "text": "Asghar Farhadi, kiu du fojojn ricevis oskarpremion, jam esprimis sian subtenon al la protestmovado. Fine de septembro, li alvokis la homojn de la tuta mondo, ke ili \u00ab estu solidaraj \u00bb kun la manifestaciantoj."}, {"text_idx": "#000037", "text": "Vendredon 18an de novembro, la irana kinisto salutis la \u00ab kurag\u0302on \u00bb de la iranaj manifestaciantoj, marg\u0302ene de la film-festivalo de Marakes\u0302o."}, {"text_idx": "#000038", "text": "De pli ol du monatoj, Irano frontas ondon de manifestacioj okaziginta post la morto de Mahsa Amini, kurda irananino 22-jara, mortinta tri tagojn post sia aresto en Teherano pro malobservado de la strikta vesto-kodo de la Islama Respubliko, kiu trudas surhavon de vualo por la virinoj."}, {"text_idx": "#000039", "text": "Asghar Farhadi deklaris, ke li \u00ab atente \u00bb sekvas la eventojn en sia lando."}, {"text_idx": "#000040", "text": "\u00ab Mi volas kapti la okazon, por saluti mian popolon, la novan generacion, la virinojn kaj virojn, kiuj surstratig\u0302is kaj provas respondeci pri sia propra estonteco \u00bb. - Asghar Farhadi, Irana kinisto"}, {"text_idx": "#000041", "text": "La kinisto opinias, ke Irano frontas \u00ab fundamentan momenton \u00bb, kaj ke post tiu protestmovado, g\u0302i \u00ab ne plu estos la sama lando \u00bb."}, {"text_idx": "#000042", "text": "\u00ab La demando estas scii, kiel finig\u0302os tiu movado kaj tiuj manifestacioj. Kaj c\u0302u la necesa unuig\u0302o inter la Irananoj estos dau\u0306ra ? \u00bb."}, {"text_idx": "#000043", "text": "La kinisto 50-jara ricevis multajn kinartajn rekompencojn inter la plej prestig\u0302aj, interalie la Oskarpremiojn de la plej bona filmo en fremda lingvo en 2012 kaj 2017."}, {"text_idx": "#000044", "text": "Fine de septembro, li jam esprimis sian subtenon al la protestmovado, petante de la homoj el la tuta mondo, ke ili \u00ab estu solidaraj \u00bb kun la manifestaciantoj."}, {"text_idx": "#000045", "text": "Irano: lau\u0306 la NeRegistara Organizaj\u0302o Iran Human Rights, almenau\u0306 326 personoj estis mortigitaj dum la represio de la manifestacioj"}, {"text_idx": "#000047", "text": "Lukto por la libereco en Ukrainio"}, {"text_idx": "#000048", "text": "Ni atingas la nau\u0306an monaton de la heroa rezistado de la ukraina popolo kontrau\u0306 la rusia milita agreso. Ni pagas altan prezon por nia libereco kaj nia sendependeco, sed ankau\u0306 por paco kaj demokratiaj valoroj de c\u0302iu nacio en Eu\u0306ropo kaj en la mondo."}, {"text_idx": "#000049", "text": "La terorisma rusia S\u0302tato ne nur mortigas civilulojn dumnokte per misiloj el diversaj kalibroj kaj iranaj kamikazdroneoj, sed proksime de vintro, g\u0302i intence detruadas infrastrukturojn, termoelektrajn centralojn kaj energiajn sistemojn. 40% jam estis detruitaj ; Hodiau\u0306, Kijivo kaj aliaj grandaj urboj plu havas nek lumon nek varmigon. La paneoj estas planitaj kaj neplanitaj, kelkfoje po 12 horojn tage."}, {"text_idx": "#000050", "text": "Ni ne povas uzi alian terminon ol genocido de la ukraina popolo, dum en la sociaj retoj, tiuj teroristoj g\u0302ojas pro siaj sukcesoj kaj postulas, ke Ukrainio kaj g\u0302ia popolo estu forstrekitaj de la Tero."}, {"text_idx": "#000051", "text": "Ni opinias, ke la terorista S\u0302tato estu izolita de la civilizita mondo. La sindikatoj de tia lando ne havas lokon inter la demokratiaj civilizitaj sindikatoj."}, {"text_idx": "#000052", "text": "La situacio de la laboristoj en Ukrainio estas ekstreme malfacila. La senlaboreco atingos 30% de nun g\u0302is la jarfino, kaj povus pli altig\u0302i venontjare. Krome, la senlaboreco en Ukrainio havan virinan vizag\u0302on, 63 % el la senlaboruloj oficiale enskribitaj estas virinoj, plejparte ag\u0302aj de 35 g\u0302is 45 jaroj."}, {"text_idx": "#000053", "text": "La situacio ne estas pli bone por la laboristoj de la agrikulturaj sektoroj. Pli ol 30% el la kampoj plu estas senkulturejoj. En la okupaciataj teritorioj, la rusiaj rabistoj s\u0302telis kaj kunportis c\u0302iujn stokojn de cerealoj kaj ec\u0302 la agrikulturajn mas\u0302inojn. Tiu rabado dau\u0306ras hodiau\u0306, blokante la cerealajn koridorojn."}, {"text_idx": "#000054", "text": "Malgrau\u0306 la militaj operacoj, multaj farmbienoj kaj agrikulturistoj laboris la tutan sezonon: sub la pafoj de la malamiko, ili atingis la kampojn, semis, rikoltis kaj transformis siajn rikoltojn, sed ili ne plu povas vendi g\u0302in, c\u0302ar la komercistoj reduktas la ac\u0302etprezojn de la cerealoj al ridindaj niveloj, kiuj ec\u0302 ne kovras la kurantajn elspezojn por la kultivaj\u0302oj (karburaj\u0302oj, sterkoj kaj aliaj elspezoj). Bedau\u0306rinde, multaj laboristoj ne ankorau\u0306 ricevis sian salajron."}, {"text_idx": "#000055", "text": "Plie, la rapida inflacia procento, kiu preskau\u0306 atingas 25%, forte altigas la vivkoston, detruante la garantiojn de minimuma salajro, kaj la vivnivelon de la laboristoj."}, {"text_idx": "#000056", "text": "En tiaj malfacilaj kondic\u0302oj, la Ukraina S\u0302tato subtenas, ke la sindikatoj ne rajtas manifestacii dum la milito. G\u0302i plu adoptas leg\u0302ojn, kiuj forte damag\u0302as la laboristajn rajtojn, detruas la rolon de la sindikatoj, de la sociala dialogo kaj de la kolektiva reguligado en la laborrilatoj. Proklamante samtempe celon al eu\u0306ropa integrig\u0302o, la fundamentaj konvencioj de la Internacia Organizaj\u0302o de Laboro (IOL) estas malobservataj."}, {"text_idx": "#000057", "text": "Plie, la ukraina registaro, dum la militleg\u0302o, ege strebas vendi agrikulturajn terojn, kio jam kau\u0306zas bankroton de malgrandaj entreprenoj kaj agrikulturistoj, akaparas terojn kaj koncentrigas ilin en la administracio de grandaj ekspluatejoj. Tio kondukas al signifa kresko de kampara senlaboreco."}, {"text_idx": "#000058", "text": "Tio ne estas la solaj planoj de nia registaro dum la sangoplena milito. Ili decidis privatigi la arbarojn (g\u0302is 100 hektaroj da arbaroj povas esti donacitaj por limigita uzado dum 20 jaroj g\u0302is posta reac\u0302eto). La vilag\u0302anoj kaj la log\u0302antoj de urbetoj ne plu havos aliron al la naturaj resursoj, kiuj lau\u0306 la Konstitucio apartenas la ukraina popolo."}, {"text_idx": "#000059", "text": "Pro tio ni bezonas solidarecon de c\u0302iuj sindikataj federacioj tutmonde. Mi sincere dankas la sindikaton UITA, la prezidentino kaj la g\u0302enerala sekretariino pro la konstanta subteno de la ukrainaj sindikatoj en nia lukto por la rajtoj de la laboristoj kaj de la sindikatoj. Mi ankau\u0306 deziras danki vin c\u0302iujn, karajn fratojn kaj fratinojn por via subteno, inkluzive de la humanitara kaj financa helpoj."}, {"text_idx": "#000060", "text": "Ni admonas la multnaciajn entreprenojn nek operaci en la rusia merkato nek subteni la entreprenojn, kiuj faras profitojn el la sango de la ukraina popolo."}, {"text_idx": "#000061", "text": "Ni definitive venkos, kaj tio estos komuna venko kontrau\u0306 la malbono kaj la barbareco, kiuj ne havas lokon en civilizita mondo."}, {"text_idx": "#000062", "text": "Gloron al la sindikata movado ! Mi estas konvinkita, ke ni renkontig\u0302os iam baldau\u0306 en Ukrainio libera kaj sendependa !"}, {"text_idx": "#000063", "text": "Kontrau\u0306 la rusia imperiismo (artikolo aperita en Sennaciulo n\u00b0 03-04 de marto/aprilo 2022)"}, {"text_idx": "#000064", "text": "Ukrainio: Labourstart Kampanjo: subtenu la lukton de la laboristoj por la laborrajtoj kaj la sindikataj rajtoj"}, {"text_idx": "#000065", "text": "De post 2014, Ukrainio rezistas al la agreso de la Federacio de Rusio (FR)"}, {"text_idx": "#000066", "text": "Komuna deklaracio de la ukrainiaj sindikatoj"}, {"text_idx": "#000067", "text": "Irano: komercistoj kaj laboristoj ekstrikas, dum la protestoj komencas sian sesan semajnon"}, {"text_idx": "#000068", "text": "De post la 16a de septembro, Islaman Respublikon skuas protestmovado."}, {"text_idx": "#000069", "text": "\u00ab La ribeloj atingas siajn lastajn tagojn \u00bb, deklaris la vicministro pri Internaj aferoj, dum sindikato de instruistoj alvokis al nacia striko dimanc\u0302on kaj lundon."}, {"text_idx": "#000070", "text": "Pasintan sabaton, en pluraj urboj de Irano, komercistoj kaj laboristoj organizis strikojn, sur fono de protestadoj kau\u0306zitaj de la morto de Irana Kurda junulino post s\u0302ia aresto, lau\u0306 Neregistaraj Organizaj\u0302oj."}, {"text_idx": "#000071", "text": "Mahsa Amini, 22-jara, mortis tri tagojn post sia aresto en Teherano fare de la polico de la moroj. Ili riproc\u0302is s\u0302in, ke s\u0302i malobservis la striktan vestokodon de la Islama Respubliko, kie la vualo estas devigata por c\u0302iuj virinoj en la publika spaco."}, {"text_idx": "#000072", "text": "La represio kontrau\u0306 la protestoj, la plej gravaj en Irano de post tiuj de 2019 kontrau\u0306 la prezaltig\u0302o de la benzino, okazigis almenau\u0306 122 mortintojn, inter kiuj infanoj, lau\u0306 la Iran Human Rights (IHR), bazita en Oslo."}, {"text_idx": "#000073", "text": "La Irananinoj, multaj kun nudaj kapoj, estis c\u0302e la avangardo de la protestmovado, kantante sloganojn kontrau\u0306 la potenco, kaj alfrontantaj la sekurecajn fortojn."}, {"text_idx": "#000074", "text": "Novaj manifestacioj okazis sabaton sed taksi ilian amplekson estas malfacile, pro la limigoj de aliro al Interreto, trudita de la au\u0306toritatoj. Ili ankau\u0306 estis akompanataj de strikoj. La retmediato 1500tasvir mencias \u00ab strikojn (...) organizitajn en la urboj, inter kiuj Sanandag\u0302o, Bokan kaj Sakezo (nord-okcidento) \u00bb. Tiu c\u0302i lasta urbo estas la urbo, kie naskig\u0302is Masha Amini. La grupo de defendo de la rajtoj Hengaw, bazita en Norvegio, elvokas ankau\u0306 strikantajn komercistojn en c\u0302iuj c\u0302i urboj, kaj en Merivan (Okcidente)."}, {"text_idx": "#000075", "text": "En Tabrizo, c\u0302efurbo de la provinco de Orienta Azerbajg\u0302ano, dekoj da laboristoj kolektig\u0302is antau\u0306 c\u0302okoladvendejo, lau\u0306 aliaj videoj, kiuj ne ankorau\u0306 estis kontrolataj fare de la franca novaj\u0302agentejo AFP. Sindikato de instruistoj alvokas al nacia striko."}, {"text_idx": "#000076", "text": "Studantoj protestis en pluraj universitatoj de la lando, menciis 1500tasvir, citante la Fakultaton pri artoj kaj arkitekturo de Jazdo (centre), la universitato de Teherano, la universitato Allameh Tabatabai, oriente de la c\u0302efurbo, la universitato Razi en Kermans\u0302aho (nord-okcidente) kaj tiuj de Hamadano (okcidente), Ahvazo kaj Jasug\u0302o (sud-okcidente)."}, {"text_idx": "#000077", "text": "Dekoj da studentoj aplau\u0306dis kaj kantis dum manifestacio c\u0302e la universitato Shahid Beheshti de Teherano, lau\u0306 video publikigita en Tvitero pasintan sabaton fare de 1500tasvir."}, {"text_idx": "#000078", "text": "Irano: la manifestacioj en Sanandag\u0302o aparte suferas de la represio"}, {"text_idx": "#000079", "text": "Irako : miloj da personoj memorfestas la kontrau\u0306-potencan ribelon de 2019"}, {"text_idx": "#000081", "text": "Dum antau\u0306 preskau\u0306 jaro, la lando estas implikita en politika krizo, la iraka revolucia movado denove surstratig\u0302is pasintan sabaton. Miloj da personoj manifestaciis en pluraj urboj alvoke de la movado \u00abTishreen\u00bb, kiu kondukis la protestadon fine de 2019-komence de 2020. La manifestaciantoj volis marki la datrevenon de la movado naskig\u0302inta en oktobro, dum la politikaj partioj ne kapablas interkonsenti pri formado de registaro. Ili ankau\u0306 volis au\u0306digi sian voc\u0302on kaj sian deziron de s\u0302ang\u0302o."}, {"text_idx": "#000082", "text": "Tiu mobilizado estis sukceso por la movado \u00ab Tis\u0302reen \u00bb. Matene, miloj da personoj kolektig\u0302is placo Tahrir en Bagdado, kie instalig\u0302is la movado tri jarojn antau\u0306en. Noktig\u0302ante, la protestantoj plu staris tie. Aliaj kolektig\u0302oj okazis en Nasirija kaj Basra, en la sudo, malric\u0302a regiono de la lando. Kolektig\u0302oj ankau\u0306 okazis en Karbalo, Nag\u0302afo au\u0306 Hilla en la centro, sed malpli amase."}, {"text_idx": "#000083", "text": "En la araba lingvo, \u00ab Tis\u0302reen \u00bb signifas \u00ab oktobro \u00bb kaj en Irako la nomo elvokas la revolucian movadon de 2019. La represio, kiu okazigis preskau\u0306 600 mortintojn, kaj la pandemio de Kovim-19 estingis la mobilizadon. Sed tiu volo renversi malamegan sistemon ne estingig\u0302is. \u00ab La popolo postulas la defalon de la reg\u0302imo \u00bb, skandis la manifestaciantoj."}, {"text_idx": "#000084", "text": "De post la lastaj deputitaj balotoj, kiuj okazis pasintan oktobron, la politikaj partioj interdisputas koncerne la formadon de registaro. Tis\u0302reen restis ekster tiu disputo inter organizaj\u0302oj subtenataj de Irano kaj la sadrisma kampo pli naciema."}, {"text_idx": "#000085", "text": "Sed la gvidantoj de la movado ne perdis esperon renaski la revolucion: la emo al s\u0302ang\u0302o de la Irakanoj restis same. Dum frontalfronto kun la policistoj okazis pafoj de larmigaj gasoj kaj s\u0302tonj\u0302etoj."}, {"text_idx": "#000086", "text": "Irako: pli ol 150 mortintoj dum manifestacioj"}, {"text_idx": "#000088", "text": "En Unuig\u0302inta Reg\u0302lando, la energiaj prezoj plu altig\u0302as. Ekde oktobro, modesta familio pagos po pli ol 4 000 eu\u0306rojn jare, kio reprezentas altig\u0302on de 80% kompare kun lasta revizio de la prezlimigo en aprilo. La kampanjo \u00ab Don't Pay \u00bb (\"Ne Pagu\"), kiu rekomendas pagstrikon de la fakturoj, organizis vendredon 26an de au\u0306gusto vespere manifestacion antau\u0306 la sidejo de la energia administranto."}, {"text_idx": "#000089", "text": "\u00ab Frau\u0306lina patrino de du infanoj, plentempa salajrulino, Una partoprenis la manifestacion en Londono, vendredon 26an de au\u0306gusto, kontrau\u0306 la altig\u0302o de la energiaj prezoj. S\u0302i antau\u0306vidas nuligi la au\u0306tomatan pagon de sia provizanto. S\u0302i esperas konvinki aliajn imiti s\u0302in \u00bb."}, {"text_idx": "#000090", "text": "\u00ab Ni ja devas batali, sed c\u0302iaokaze mi ne kapablas pagi. Jam nun, mi malfacile pagas miajn fakturojn... Mi pagas po 80 pudojn monate, se tio altig\u0302os g\u0302is 80%, tio atingos po 140 pundojn monate ! \u00bb"}, {"text_idx": "#000091", "text": "\u00ab Pro tiu altig\u0302o, la fakturoj fine trioblig\u0302os en malpli ol jaro kaj duono. Unuafoje James manifestacias. Li venis kun siaj okdekjarag\u0302aj gepatroj. \u00bb"}, {"text_idx": "#000092", "text": "\u00ab Mi ege timas por la venonta vintro. Ni ne uzas hejtilon, c\u0302ar ni estas en somero, sed niaj fakturoj estas tre altaj, po c\u0302irkau\u0306 170 pundoj monate. Kvankam ni nenion s\u0302altas, niaj c\u0302iutagaj elspezoj atingas po 19 centimojn tage. Milionoj da homoj ne kapablos pagi. \u00bb"}, {"text_idx": "#000093", "text": "\u00ab Busola, unu el la organizantoj, iom elrevig\u0302is vidante, ke nur cento de personoj partoprenis. Sed li c\u0302efe koleras kontrau\u0306 la registaro kaj la administranto. \u00bb"}, {"text_idx": "#000094", "text": "\u00ab Tio estas nau\u0306zema ! Kiel eblas, ke iuj povas decidi, c\u0302u homoj meritas au\u0306 ne havi varmajn mang\u0302aj\u0302ojn, hejtadon hejme, funkciantan lumon ? Tio estas malric\u0302eco, kaj estu abolita. Se ni estas sufic\u0302e multnombraj, ni povas s\u0302ang\u0302i la aferon \u00bb"}, {"text_idx": "#000095", "text": "Pli ol cent dudek mil personoj jam engag\u0302ig\u0302is ne plu pagi siajn fakturojn ekde la 1a de oktobro."}, {"text_idx": "#000097", "text": "Malpli ol tri monatojn antau\u0306 la Futbala Mondpokalo, la brita NeRegistara Organizaj\u0302o Equidem akuzas Kataron, ke g\u0302i elpelis dekojn da fremdaj laboristoj, kiuj organizis ne oftan manifestacion, postulante siajn nepagitajn salajrojn."}, {"text_idx": "#000098", "text": "La au\u0306toritatoj de Kataro, regule kritikataj de la internaciaj NROj pro la mistraktado de centoj da miloj da laboristoj venintaj interalie de Azio en la grandajn konstruejojn de la Futbala Mondpokalo 2022, konfirmis la enkarcerigon de manifestaciantoj. Ili tamen rifuzis informi, c\u0302u kelkaj el ili estis elpelitaj."}, {"text_idx": "#000099", "text": "Dum manifestacio la 14an de au\u0306gusto, almenau\u0306 60 laboristoj \u2013 inter kiuj kelkaj ne estas pagitaj de sep monatoj \u2013 blokis la trafikon antau\u0306 la entrepreno Al Bandary en Doho, menciis en komunikaj\u0302o la organizaj\u0302o pri konsilio Equidem, bazita en Londono kaj specialigita pri homaj rajtoj kaj laborrajtoj."}, {"text_idx": "#000100", "text": "La manifestacio estis organizita kadre de la kampanjo \u00ab Pay up Fifa \u00bb, postulanta pagon de la nepagitaj salajroj."}, {"text_idx": "#000101", "text": "\u00ab Ni parolis kun laboristoj, kiuj manifestaciis. Iu el ili estis forpelita al Nepalo. Ni ricevis konfirmon, ke li revenis hejmen, kaj ke aliaj venintaj de Nepalo, Banglades\u0302o, Barato, Egiptio kaj Filipinoj estis ankau\u0306 elpelitaj \u00bb, diris la ekzekutiva direktoro de Equidem, Mustafa Qadri."}, {"text_idx": "#000102", "text": "Dimanc\u0302on, la registaro de Kataro deklaris, ke \u00ab kelkaj manifestaciantoj estis arestitaj, c\u0302ar ili malobservis la leg\u0302ojn pri publika sekureco \u00bb."}, {"text_idx": "#000103", "text": "\u00ab Malplimulte da personoj, kiuj ne manifestaciis pace kaj malobservis la leg\u0302ojn pri publika sekureco riskas elpelon post decido de la justico \u00bb, li aldonis ne provizante detalojn pri la nombro de koncernataj laboristoj."}, {"text_idx": "#000104", "text": "La ministrejo de Laboro deklaris siaflanke, ke g\u0302i pagos la salajrojn de la laboristoj de Al Bandary, sen alia precizigo. Li aldonis, ke \u00ab arang\u0302oj \u00bb estis deciditaj kontrau\u0306 la entrepreno, kiu jam estas objekto de enketo koncerne la nepagitajn salajrojn."}, {"text_idx": "#000105", "text": "La Mondpokalo komencig\u0302os en la malgranda kaj ric\u0302a gas-s\u0302tato la 20an de novembro. La grupoj pri defendo de Homaj rajtoj intensigis siajn kampanojn antau\u0306 la Mondpokalo, kaj postulis de la FIFA, ke g\u0302i pagu monkompensojn al la laboristoj. Sed Doho sin defendas substrekante, ke g\u0302i adoptis arang\u0302ojn por plibonigi la vivkondic\u0302ojn de la fremdaj laboristoj, devigante minimuman salajron kaj malpermesante la plenan potencon de kelkaj dungintoj, kiuj malhelpas siajn dungitojn forlasi la landon au\u0306 s\u0302ang\u0302i laborpostenon."}, {"text_idx": "#000108", "text": "De post la puc\u0302o de la sudana armeo, en Oktobro 2021, 113 personoj estis mortigitaj en perfortaj\u0302oj dum manifestacioj."}, {"text_idx": "#000109", "text": "Vendredon 1an de julio, la Alta-komisarino pri Homaj rajtoj c\u0302e UN, Michelle Bachelet, postulis malfermon de \u00ab sendependa \u00bb enketo pri la murdoj de manifestaciantoj, kiuj protestis kontrau\u0306 la milita diktaturo en Sudano,"}, {"text_idx": "#000110", "text": "Tagon antau\u0306en, dekoj da miloj da personoj kolektig\u0302is en la tuta lando, postulante finon de la milita diktaturo de la generalo Abdel Fattah al-Burhan. Almenau\u0306 nau\u0306 el ili, inter kiuj neplenag\u0302ulo, estis mortigitaj fare de la sekurecaj fortoj dum la plej sanga tago de post la jarkomencig\u0302o. Michelle Bachelet sin deklaris \u00ab alarmita \u00bb memorigante, ke la polico promesis, \u00ab ke g\u0302i ne uzos mortigan perforton por disigi la manifestaciantojn \u00bb."}, {"text_idx": "#000111", "text": "Pli ol 110 manifestaciantoj estis mortigitaj de post la milita puc\u0302o"}, {"text_idx": "#000112", "text": "\u00ab Neniu respondecas pri tiuj mortintoj \u00bb, bedau\u0306ris la Alta-komisarino pri Homaj rajtoj aldonante, ke \u00ab lau\u0306 medicinaj informfontoj, plejparte el la mortigitaj personoj ricevis kuglojn en la bruston, la kapon kaj la dorson \u00bb."}, {"text_idx": "#000113", "text": "De post la milita puc\u0302o, la bilanco de perfortoj ligitaj al la manifestacioj atingas, lau\u0306 pordemokratiaj kuracistoj, 113 mortintojn kaj milojn da vunditoj. Michelle Bachelet ankau\u0306 denuncis la areston de almenau\u0306 355 manifestaciantoj, inter kiuj 39 virinoj \u00ab kaj granda nombro de infanoj \u00bb."}, {"text_idx": "#000114", "text": "En 2019, post la defalo de la diktatoro Omar el-Be\u0301chir, la armeo estis devigita konsenti dividon de la potenco kun civiluloj, sed en oktobro 2021, la generalo Abdel Fattah al-Burhan metis subitan finon al tiu transiro."}, {"text_idx": "#000115", "text": "Reprezalie, la internacia komunumo haltigis siajn ekonomiajn helpojn, kiuj reprezentis 40% el la bug\u0302eto de Sudano. Konsekvence, la lando plong\u0302is en gravan ekonomian krizon."}, {"text_idx": "#000116", "text": "Sudano : la sekurecaj fortoj pafas larmigajn grenadojn kontrau\u0306 miloj da manifestaciantoj, kiuj protestas kontrau\u0306 la puc\u0302o"}, {"text_idx": "#000117", "text": "Irano: la kinisto G\u0302afar Panahi, kiu komencis malsatstrikon, estis liberigita kontrau\u0306 kau\u0306cio, post sep monatoj da malliberejo\nMilito en Ukrainio: rusia misilo frapas log\u0302konstruaj\u0302on en Kramatorsko: almenau\u0306 du homoj mortis, kaj multaj civiluloj plu estas sub la ruinaj\u0302oj\nLa Premio Olof Palme 2023 estas atribuita al c\u0302ampioninoj pri Homaj rajtoj en Ukrainio, Turkio kaj Irano\nLa jaro 2022 finig\u0302is per pli ol 1 000 politikaj malliberuloj en la kubaj karceroj\nIsraelo-Palestino: Lau\u0306 la ambasadorino de Palestino en Francio, \u00ab Kiam Benjamin Netanjahu konsentos pri dus\u0302tata solvo \u00bb, ni c\u0302eestos por fari pacon \u00bb"}, {"text_idx": "#000119", "text": "Japanio : memorinda tago por la lando, esperiga mesag\u0302o por la mondo\n14an de novembro 2012 : Eu\u0306ropa g\u0302enerala striko\nJapanio : la morteco c\u0302e la maljunuloj preskau\u0306 trioblig\u0302is proksime de Fukus\u0302imo\nKvardek jarojn por malkonstrui Fukus\u0302imon.\nFrancio : maldungoj c\u0302e Lej\u0302abi"}, {"text_idx": "#000120", "text": "Voir le profil de neniammilitointerni sur le portail Overblog"}]